Návrh

ZÁKON

z ... 2014,

ktorým sa mení a dopĺňa zákon č. 492/2009 Z.z. o platobných službách a o zmene a doplnení niektorých zákonov v znení neskorších predpisov 

Národná rada Slovenskej republiky sa uzniesla na tomto zákone:

Čl. I

Zákon č. 492/2009 Z. z. o platobných službách a o zmene a doplnení niektorých zákonov v znení zákona č. 130/2011 Z. z., zákona č. 394/2011 Z. z., zákona č. 520/2011 Z. z., zákona č. 547/2011 Z. z., zákona č. 352/2012 Z. z., zákona č. 206/2013 Z. z., zákona č. 352/2013 Z. z. sa mení a dopĺňa takto:

1.	§ 2 sa dopĺňa odsekmi 36 a 37, ktoré znejú:
„(36) Poplatkom sa na účely tohto zákona rozumie suma vyjadrená pevnou sumou alebo percentuálne, ktorú platí používateľ platobných služieb poskytovateľovi platobných služieb za poskytovanie platobných služieb, za platobné operácie vykonané na platobnom účte alebo za iné úkony podľa tohto zákona.
(37) Informatívnym sadzobníkom poplatkov pre spotrebiteľa sa  na účely tohto zákona rozumie súhrn všetkých poplatkov poskytovateľa platobných služieb obsahujúci popis a výšku každého poplatku, ktorý je účtovaný používateľovi platobných služieb, ktorý je spotrebiteľom, s vyznačením zmeny voči informatívnemu sadzobníku poplatkov pre spotrebiteľa, ktorý mu bezprostredne predchádzal.“. 
2.	V § 33 odsek 2 znie:
„ (2) Vypovedanie rámcovej zmluvy je pre používateľa platobných služieb bezplatné.“. 

3.	Za § 44 sa vkladajú § 44a až 44d, ktoré vrátane nadpisu nad § 44c znejú: 

„§ 44a

(1)	Poskytovateľ platobných služieb je povinný doručiť spotrebiteľovi výpis poplatkov spotrebiteľa v listinnej podobe alebo elektronickej podobe.
(2)	Poskytovateľ platobných služieb je povinný doručiť spotrebiteľovi, s ktorým má uzatvorenú rámcovú zmluvu výpis poplatkov spotrebiteľa

a)	k 15. marcu kalendárneho roka za predchádzajúci kalendárny rok, 
b)	štvrťročne, najneskôr k 10. dňu nasledujúceho kalendárneho mesiaca za príslušný štvrťrok, alebo 
c)	mesačne, najneskôr k 10. dňu nasledujúceho kalendárneho mesiaca za príslušný mesiac.

(3)	Poskytovateľ platobných služieb je povinný informovať spotrebiteľa o možnostiach doručovania výpisu poplatkov spotrebiteľa podľa odsekov 1a 2 alebo o možnosti odmietnutia doručovania výpisu poplatkov spotrebiteľa pri uzatvorení rámcovej zmluvy. Ak má spotrebiteľ uzatvorenú rámcovú zmluvu s poskytovateľom platobných služieb, je poskytovateľ platobných služieb povinný spotrebiteľa preukázateľne informovať o možnosti požiadať o zasielanie výpisu poplatkov spotrebiteľa alebo o možnosti odmietnutia zasielania výpisu poplatkov spotrebiteľa.

(4)	Poskytovateľ platobných služieb je povinný doručiť spotrebiteľovi výpis poplatkov spotrebiteľa na základe ním zvoleného doručovania podľa odsekov 1 a 2. 

(5)	Žiadosť spotrebiteľa o zasielanie výpisu poplatkov spotrebiteľa musí obsahovať spôsob a lehoty doručovania podľa odsekov 1 a 2. Spotrebiteľ môže uvedenú žiadosť podať v listinnej podobe alebo elektronickej podobe, ak je podpísaná zaručeným elektronickým podpisom.27) Poskytovateľovi platobných služieb vzniká povinnosť podľa

a)	odsekov 1 a 2 písm. a) od 1. januára nasledujúceho roku po podaní žiadosti u poskytovateľa platobných služieb,
b)	odsekov 1a 2 písm. b) od  štvrťroka nasledujúceho po mesiaci, v ktorom bola podaná žiadosť u poskytovateľa platobných služieb, alebo 
c)	odsekov 1 a 2 písm. c) od mesiaca nasledujúceho po mesiaci, v ktorom bola podaná žiadosť u poskytovateľa platobných služieb.

(6)	Spotrebiteľ môže požiadať o ukončenie zasielania výpisu poplatkov spotrebiteľa v listinnej podobe alebo elektronickej podobe. 

(7)	Všetky úkony súvisiace s výpisom poplatkov spotrebiteľa sú pre spotrebiteľa bezplatné.
(8)	Výpis poplatkov spotrebiteľa obsahuje 

a)	označenie „Výpis poplatkov spotrebiteľa“,
b)	názov poskytovateľa platobných služieb, sídlo alebo miesto podnikania poskytovateľa platobných služieb, meno a priezvisko spotrebiteľa, číslo platobného účtu spotrebiteľa,
c)	poplatok za jednotlivo poskytnutú platobnú službu a ich počet; ak sú platobné služby poskytované v balíku platobných služieb, poplatok za balík platobných služieb ako celok, 
d)	celkovú sumu poplatkov, ktorá je vedená v účtovníctve poskytovateľa platobných služieb, za jednotlivú platobnú službu,
e)	celkovú sumu poplatkov za všetky platobné služby, ktorá je vedená v účtovníctve poskytovateľa platobných služieb, 
f)	odkaz na sadzobník poplatkov, podľa ktorého si poskytovateľ platobných služieb zaúčtoval jednotlivý poplatok,
g)	vyznačenie obdobia, na ktoré sa výpis poplatkov spotrebiteľa vzťahuje.

§ 44b

Poskytovateľ platobných služieb je povinný zverejniť informatívny sadzobník poplatkov pre spotrebiteľa. Okrem aktuálne platného informatívneho sadzobníka poplatkov pre spotrebiteľa zverejní poskytovateľ platobných služieb tri informatívne sadzobníky poplatkov pre spotrebiteľa bezprostredne predchádzajúce aktuálne platnému informatívnemu sadzobníku poplatkov pre spotrebiteľa. Informatívny sadzobník poplatkov pre spotrebiteľa zverejní poskytovateľ platobných služieb v štruktúre, na mieste a spôsobom ustanoveným všeobecne záväzný právnym predpisom, ktorý vydá Ministerstvo financií Slovenskej republiky.  

Presun platobného účtu spotrebiteľa 
§ 44c

(1)	Presunom platobného účtu spotrebiteľa sa rozumie zrušenie trvalých príkazov na úhradu, súhlasov platiteľa s inkasom a platobných príkazov na úhradu odovzdávajúcim poskytovateľom platobných služieb a následné zriadenie trvalých príkazov na úhradu, súhlasov platiteľa s inkasom, platobných príkazov na úhradu prijímajúcim poskytovateľom platobných služieb. 

(2)	Odovzdávajúcim poskytovateľom platobných služieb sa rozumie poskytovateľ platobných služieb, ktorý odovzdáva informácie o trvalých príkazoch na úhradu, súhlasoch platiteľa s inkasom a o platobných príkazoch na úhradu prijímajúcemu poskytovateľovi platobných služieb a ktorý vykonáva iné úkony súvisiace s presunom platobného účtu spotrebiteľa podľa tohto zákona.

(3)	Prijímajúcim poskytovateľom platobných služieb sa rozumie poskytovateľ platobných služieb, ktorý prijíma informácie o trvalých príkazoch na úhradu, súhlasoch platiteľa s inkasom a o platobných príkazoch na úhradu od odovzdávajúceho poskytovateľa platobných služieb a ktorý vykonáva iné úkony súvisiace s presunom platobného účtu spotrebiteľa podľa tohto zákona.  

§ 44d

(1)	Presun platobného účtu spotrebiteľa je povinný vykonať poskytovateľ platobných služieb s miestom podnikania na území Slovenskej republiky na základe písomnej žiadosti spotrebiteľa o presun platobného účtu spotrebiteľa (ďalej len „žiadosť o presun účtu“). Presun platobného účtu spotrebiteľa sa môže vykonať iba v mene, v ktorej je vedený platobný účet u odovzdávajúceho poskytovateľa platobných služieb. O presun platobného účtu spotrebiteľa môže požiadať každý spotrebiteľ okrem spotrebiteľa, ktorý je súčasne príjemcom inkasa s prideleným identifikátorom príjemcu inkasa. 24b) Presun platobného účtu spotrebiteľa nemožno vykonať, ak je platobný účet postihnutý výkonom exekúcie podľa osobitného predpisu.24c) Spotrebiteľ môže požiadať o presun platobného účtu spotrebiteľa toho istého platobného účtu iba u jedného prijímajúceho poskytovateľa platobných služieb. Spotrebiteľ podáva prijímajúcemu poskytovateľovi platobných služieb žiadosť o presun účtu v listinnej podobe v dvoch vyhotoveniach. Žiadosť o presun účtu môže podať spotrebiteľ aj v elektronickej podobe, ak je podpísaná zaručeným elektronickým podpisom 27) a ak to umožňujú technické možnosti poskytovateľa platobných služieb. Ak je viacero majiteľov platobného účtu, žiadosť o presun účtu musí obsahovať podpisy všetkých majiteľov platobného účtu. Vzor žiadosti o presun účtu ustanoví všeobecne záväzný predpis, ktorý vydá Ministerstvo financií Slovenskej republiky. 

(2)	V žiadosti o presun účtu  spotrebiteľ uvedie dátum, od ktorého sa budú trvalé príkazy na úhradu, súhlasy platiteľa s inkasom a platobné príkazy na úhrady vykonávať z platobného účtu spotrebiteľa u prijímajúceho poskytovateľa platobných služieb. Dátum zrušenia trvalých príkazov na úhradu,  súhlasov platiteľa s inkasom a platobných príkazov na úhradu u odovzdávajúceho poskytovateľa platobných služieb je dátum, ktorý predchádza dátumu podľa prvej vety. Dátum podľa prvej vety musí byť určený najskôr 30 kalendárnych dní odo dňa nasledujúceho po podaní žiadosti o presun účtu, najneskôr však do 60 kalendárnych dní odo dňa nasledujúceho po podaní žiadosti o presun účtu. 

(3)	Ak žiadosť o presun účtu nie je úplná alebo riadne vyplnená, vyzve prijímajúci poskytovateľ platobných služieb spotrebiteľa na jej doplnenie do 30 kalendárnych dní. Ak spotrebiteľ nedoplní žiadosť o presun účtu v tejto lehote, prijímajúci poskytovateľ platobných služieb žiadosť o presun účtu zamietne. 

(4)	V lehote troch pracovných dní odo dňa nasledujúceho po prijatí úplnej a riadnej žiadosti o presun účtu je prijímajúci poskytovateľ platobných služieb povinný zaslať žiadosť o presun účtu odovzdávajúcemu poskytovateľovi a vyžiadať si od odovzdávajúceho poskytovateľa platobných služieb predloženie

a)	zoznamu všetkých existujúcich trvalých príkazov na úhradu, informácií o type ochrany platobného účtu spotrebiteľa pre inkaso, súhlasov platiteľa s inkasom s jedinečným  identifikátorom príjemcu inkasa, 24b) platobných príkazov na úhradu so splatnosťou po dni presunu platobného účtu spotrebiteľa a zahraničných príkazov na úhradu so splatnosťou po dni presunu platobného účtu spotrebiteľa, 
b)	informácií, ktoré sú odôvodnene nevyhnutné na vykonanie presunu platobného účtu spotrebiteľa. 

(5)	Spotrebiteľ môže požiadať pri presune platobného účtu spotrebiteľa odovzdávajúceho poskytovateľa platobných služieb o

a)	prevedenie peňažných prostriedkov z platobného účtu spotrebiteľa u odovzdávajúceho poskytovateľa platobných služieb na platobný účet spotrebiteľa u prijímajúceho poskytovateľa platobných služieb v deň určený podľa odseku 2, ak sa platobný účet spotrebiteľa nezruší, pričom povinnosť minimálneho zostatku na platobnom účte spotrebiteľa u odovzdávajúceho poskytovateľa platobných služieb zostáva zachovaná, alebo o

b)	súčasné zrušenie platobného účtu spotrebiteľa u odovzdávajúceho poskytovateľa platobných služieb v deň určený podľa odseku 2 po vysporiadaní všetkých vzťahov vyplývajúcich zo zmluvy o platobnom účte spotrebiteľa a zo zmlúv súvisiacich so zmluvou o platobnom účte spotrebiteľa uzatvorených medzi spotrebiteľom a odovzdávajúcim poskytovateľom platobných služieb a  prevedenie kladného zostatku peňažných prostriedkov na platobný účet spotrebiteľa u prijímajúceho poskytovateľa platobných služieb.

(6)	Po prijatí žiadosti o presun účtu od prijímajúceho poskytovateľa platobných služieb je odovzdávajúci poskytovateľ platobných služieb povinný

a)	do siedmich kalendárnych dní odo dňa nasledujúceho po prijatí žiadosti o presun účtu poskytnúť prijímajúcemu poskytovateľovi platobných služieb informácie podľa odseku 4,
b)	vykonať ďalšie úkony nevyhnuté na presun platobného účtu spotrebiteľa.

(7)	Prijímajúci poskytovateľ platobných služieb je povinný do siedmich kalendárnych dní odo dňa nasledujúceho po poskytnutí informácií podľa odseku 4 zriadiť trvalé príkazy na úhradu a zabezpečiť súhlasy platiteľa inkasa s inkasom a platobné príkazy na úhradu, ktoré boli uvedené v žiadosti o presun účtu a začať ich vykonávať odo dňa určeného v žiadosti o presun účtu.

(8)	Všetky úkony súvisiace s presunom platobného účtu spotrebiteľa sú pre spotrebiteľa bezplatné.

(9)	Odovzdávajúci poskytovateľ platobných služieb poskytuje informácie a vykonáva úkony súvisiace s presunom platobného účtu spotrebiteľa požadované prijímajúcim poskytovateľom platobných služieb bezplatne.

(10)	Poskytovateľ platobných služieb je povinný zverejniť informácie  o postupe pri presune platobného účtu spotrebiteľa na viditeľnom mieste v priestoroch, kde vykonáva svoju podnikateľskú činnosť a na úvodnej webovej stránke svojho webového sídla, a to buď priamo alebo prostredníctvom odkazu na inú webovú stránku s týmito informáciami. Tieto informácie musia obsahovať:

a)	zoznam úkonov vykonávaných odovzdávajúcim poskytovateľom platobných služieb a prijímajúcim poskytovateľom platobných služieb pri presune platobného účtu spotrebiteľa, 
b)	lehoty súvisiace s presunom platobného účtu spotrebiteľa, 
c)	informácie požadované od spotrebiteľa potrebné na presun platobného účtu spotrebiteľa,
d)	informácie o podmienkach riešenia sporov vzniknutých pri presune platobného účtu spotrebiteľa vrátane možnosti riešenia týchto sporov mimosúdnou cestou prostredníctvom systému alternatívneho riešenia sporov,
e)	informáciu o bezplatnosti presunu platobného účtu.“.

Poznámky pod čiarou k odkazom 24b a 24c znejú:
„24b) Nariadenie Európskeho parlamentu a rady (EÚ) č. 260/2012 zo 14. marca 2012,  ktorým sa ustanovujú technické a obchodné požiadavky na úhrady a inkasá v eurách a ktorým sa mení a dopĺňa nariadenie (ES) č. 924/2009 (Ú.v. EÚ L 94, 30.3.2012).
24c) Zákon Národnej rady Slovenskej republiky č. 233/1995 Z.z. v znení neskorších predpisov.“.

4.	Za § 101e sa vkladá § 101f, ktorý vrátane nadpisu znie: 
„ § 101f
 Prechodné ustanovenia k úpravám účinným od 1. novembra 2014
(1)	Ustanovenie § 33 ods. 2 v znení účinnom od 1. novembra 2014 sa prvýkrát uplatní pri vypovedaní rámcovej zmluvy po 15. januári 2015.

(2)	Ustanovenie § 44a ods. 2 písm. a) sa prvýkrát uplatní pri doručení výpisu poplatkov spotrebiteľa k 15. marcu 2016.

(3)	Poskytovateľ platobných služieb v informatívnom sadzobníku poplatkov pre spotrebiteľa pri jeho prvom zverejnení po 1. novembri 2014, neuvedie zmeny voči bezprostredne predchádzajúcemu informatívnemu sadzobníku poplatkov pre spotrebiteľa, pričom ustanovenie § 44b druhej vety sa nepoužije. “.

Čl. II
Tento zákon nadobúda účinnosť 1. novembra 2014.